ועדת הכספים, כנסת 20, פרוטוקול מספר 482, 2016-11-07 13:25

משה גפני: רבותי, אני מחדש את הישיבה.

משה גפני: בשבוע שעבר היו שתי בקשות רביזיה של חברת הכנסת סתיו שפיר.

משה גפני: היו כמה בקשות רביזיה, אבל היו שתי בקשות רביזיה שבהן טענה חברת הכנסת סתיו שפיר שאני אמרתי שאין הצבעות.

משה גפני: יש לי מה להעיר על העניין הזה, אבל דיברה אתי היועצת המשפטית של הוועדה ואמרתי לה: אני חושב שצריך לקבל את הטענה של סתיו שפיר בגלל הספק בעניין הזה, שנוטה לטובתה.

משה גפני: לכן הגישה סתיו שפיר כמה רביזיות.

משה גפני: לגבי שתי רביזיות אני מבקש מחברי הוועדה לתמוך בבקשה שלה ואנחנו נקיים דיון מחדש.

משה גפני: נדמה לי שזה משרד התחבורה.

משה גפני: לכן אני מביא להצבעה את בקשתה לרביזיה.

משה גפני: תגיד את המספר.

<טמיר כהן: פניות מס' 147 ו-148.

משה גפני: מי בעד הרביזיה ירים את ידו.

משה גפני: תרימו בעד.

משה גפני: בעד הרביזיה על סעיפים 147 ו-148 – פה אחד

משה גפני: נמנעים – אין

משה גפני: הרביזיה אושרה.

משה גפני: יש לנו עוד רביזיות?

<טמיר כהן: יש עוד רביזיה אחת של סתיו שפיר לגבי משרד המשפטים, מס' 08003.

משה גפני: זאת רביזיה שאנחנו לא מקבלים אלא אם כן את מסירה אותה, אז לא נצטרך להצביע נגדך היום.

סתיו שפיר: ודאי שלא מסירה.

משה גפני: מי בעד הרביזיה על משרד המשפטים, ירים את ידו.

משה גפני: בעד הרביזיה על משרד המשפטים – רוב

משה גפני: הרביזיה על משרד המשפטים לא נתקבלה.

משה גפני: הרביזיה לא התקבלה.

<טמיר כהן: אם נחזור לפניות הקודמות, היו שתי פניות מס' 147 ו-148.

<טמיר כהן: קיימת הצבעה אחת ואולי אתה רוצה להצביע על 148.

משה גפני: זה משרד התחבורה?

<טמיר כהן: כן.

משה גפני: אני מצביע על כל פנייה בנפרד.

משה גפני: 148 של משרד התחבורה, קיבלנו את הרביזיה.

משה גפני: מי בעד אישור הפנייה של משרד התחבורה?

סתיו שפיר: רגע, רגע.

סתיו שפיר: הבקשה של היועץ המשפטי הייתה שנדון בזה שוב.

משה גפני: אני הסכמתי.

מיקי לוי: אז תגיד שכולם יצביעו בעד הרביזיה.

משה גפני: לא, הצבענו.

<טמיר כהן: הצבענו רק על אחת.

מיקי לוי: לא.

מיקי לוי: יש לו סעיף חדש במשרד התחבורה.

משה גפני: 148 – מי בעד הרביזיה?

משה גפני: להצביע בעד הרביזיה.

משה גפני: בעד הרביזיה על פנייה 148 – פה אחד

משה גפני: נמנעים – אין

משה גפני: שתי הרביזיות אושרו.

משה גפני: הרביזיה על משרד המשפטים נדחתה.

משה גפני: לגבי משרד התחבורה, מי רוצה להסביר את זה?

<אלי מורגנשטרן: אני רפרנט תחבורה באגף תקציבים, משרד האוצר.

<אלי מורגנשטרן: יש לי את שתי הפניות לפניי ומהיכן שתגידו אני אתחיל.

מיקי לוי: 148.

משה גפני: למען הסר ספק, מר מורגנשטרן הסביר את הפנייה של משרד התחבורה גם ביום רביעי.

משה גפני: למען הסר ספק, תסביר רק תשתדל להיות יותר ממוקד.

משה גפני: אין לנו את כל הזמן שבעולם.

משה גפני: בבקשה.

<אלי מורגנשטרן: פנייה מס' 148, אני מתחיל ממנה.

<אלי מורגנשטרן: זו פנייה של העברת מזומן בסך 116 מיליון שקלים מתכנית של הרשות הלאומית לבטיחות בדרכים לתכנית הביצוע של פרויקטים עירוניים במשרד התחבורה.

<אלי מורגנשטרן: הסיבה להעברה היא נוהל שמעוגן בחוק של הרשות הלאומית לבטיחות בדרכים, שבכל שנה הרשות מאשרת את רשימת הפרויקטים לביצוע ברשויות המקומיות ורק אחרי האישור שלהם מעבירים את הכסף לביצוע.

סתיו שפיר: לאיזה רשויות מועבר הכסף?

<אלי מורגנשטרן: לכל הרשויות שמגישות בקשות בארץ וזה כולל את כולן, החל מתל-אביב וכלה באילת וכל רשות מקומית אפשרית.

סתיו שפיר: מי הגיש בקשה ומי קיבל את הבקשה?

מיקי לוי: גם בפעם הקודמת שאלתי אתכם לאיזה רשויות ולא הייתה תשובה.

<אלי מורגנשטרן: לאיזה רשויות ספציפיות?

<אלי מורגנשטרן: אני יכול להגיד שיש חלוקה בין 34 הרשויות עם יותר תאונות דרכים לבין הרשויות עם פחות תאונות דרכים.

<אלי מורגנשטרן: יש לפחות 150 רשויות בבקשות האלה, אז לא מדובר על רשות ספציפית.

<אלי מורגנשטרן: כל מי שמגיש בקשה לטיפול, שעומד בקריטריונים של שתי תאונות דרכים בצומת או בקטע דרך ושיש לו יכולת ביצוע – יש לפעמים רשויות שמגישות והן לא מבצעות כלום במשך שנים, אז שוקלים את - - -

סתיו שפיר: ואז לא מתקנים שם את הבעיות שיכולות להוביל לתאונות דרכים?

<אלי מורגנשטרן: ברשויות שלא מבצעות?

<אלי מורגנשטרן: לצערנו לא.

סתיו שפיר: מה זאת אומרת?

סתיו שפיר: רשות שאין לה יכולת כלכלית - - -

<אלי מורגנשטרן: לא, את הכסף משרד התחבורה מעביר.

סתיו שפיר: את כל הכסף או שהם צריכים לשים גם כסף שלהם?

<אלי מורגנשטרן: יש מצ'ינג שהוא בין 0 ל-30%, תלוי באשכול הכלכלי של הרשות.

<אלי מורגנשטרן: ככל שהרשות באשכול נמוך יותר, ההשתתפות גבוהה יותר.

<אלי מורגנשטרן: יש רשויות בהן ההשתתפות היא 100% וברשויות ממש עשירות, באשכול 1, מקבלים השתתפות של 30% ומשרד התחבורה 70%.

<אלי מורגנשטרן: למרות זאת יש רשויות - - -

משה גפני: אנחנו מביעים מורת רוח מההתנהלות הזאת.

משה גפני: זה לא נוגע להעברה, אבל זה לא בסדר.

משה גפני: יש רשויות שאין להן יכולת להשתתף עם משרד התחבורה ואז קורה שצומת לא מתוקן ויש תאונות דרכים רק בגלל שהם עניים.

משה גפני: אנחנו מוחים על העניין הזה ואנחנו חושבים שצריך לשנות את זה.

משה גפני: זה לא המקרה, כלומר זה לא במסגרת ההעברות אלא במסגרת תיקון של העניין.

סתיו שפיר: מתי לאחרונה עודכנו הקריטריונים?

<אלי מורגנשטרן: כל שנה יש דיון מחדש.

<אלי מורגנשטרן: יש ועדה שמאשרת את הקריטריונים או משנה אותם, אם יש בקשה כזו, אם יש סיבה כזו.

<אלי מורגנשטרן: במקרה אתמול בלילה היה דיון על הקריטריונים של שנת 2017, שהייתי נוכח בו, יחד עם הרשות לבטיחות בדרכים ועם אגפים שונים במשרד התחבורה.

<אלי מורגנשטרן: כל הזמן מנסים למקסם את הביצוע של הפרויקטים האלה.

סתיו שפיר: איזה רשויות לא קיבלו למרות שיש בהן תאונות דרכים?

<אלי מורגנשטרן: אין אף אחד שביקש ולא קיבל.

<אלי מורגנשטרן: יש כאלה שמקבלים פחות ממה שהם ביקשו כי אומרים להם: תנצלו את מה שנתנו לכם ואז נשמח - - -

סתיו שפיר: אתה יכול להעביר לנו רשימה של הרשויות שמקבלות?

<אלי מורגנשטרן: בשמחה.

משה גפני: תודה רבה.

מיקי לוי: עוד שאלה קטנטנה על יכולת הביצוע.

מיקי לוי: על זה נופל או על יכולת כלכלית?

<אלי מורגנשטרן: זה לא יכולת ביצוע ואולי השימוש במילה "יכולת" היא בעייתית.

<אלי מורגנשטרן: אולי עדיף לומר רמת ביצוע.

<אלי מורגנשטרן: אם רואים רשות שלא ביצעה כלום במשך חמש שנים, למרות שתקצבו אותה, ואז היא מבקשת לבצע עשרה פרויקטים, אומרים לה: חבר'ה, לאט לאט.

<אלי מורגנשטרן: בואו תעשו את החמישה הראשונים.

סתיו שפיר: היא לא ביצעה למרות שתוקצבה?

סתיו שפיר: יש על זה תהליך של בירור?

<אלי מורגנשטרן: אנחנו מנסים כל הזמן לייעל ולשפר את זה.

<אלי מורגנשטרן: יש דיון מורחב בנושא בוועדת משנה של ועדת הכלכלה לטיפול בתאונות דרכים.

<אלי מורגנשטרן: מנסים לחשוב על פתרונות כל הזמן, מנסים לזמן אותם.

סתיו שפיר: קורה מצב שאתם מתקצבים, וזה כסף של הרשות למניעת תאונות בדרכים, ואז הרשות פשוט לא משתמשת בכסף למטרה שלה הוא נועד?

<אלי מורגנשטרן: היא לא משתמשת.

<אלי מורגנשטרן: זה לא שהיא משתמשת למשהו אחר.

<אלי מורגנשטרן: היא פשוט לא מנצלת את התקציב.

סתיו שפיר: היא לא לוקחת אותו.

<אלי מורגנשטרן: כן, בדיוק.

משה גפני: אוקיי.

משה גפני: תסביר גם את פנייה 147 ונצביע על כל אחת בנפרד.

משה גפני: בבקשה.

משה גפני: בקצרה, בבקשה.

<אלי מורגנשטרן: בקשה מס' 147 מתייחסת לפרויקטים של תכנית החומש החדשה של נתיבי ישראל.

<אלי מורגנשטרן: מדובר על מספר פרויקטים בעיקר של נתיבי תחבורה ציבורית בכביש 461, בכביש 5, בכביש 57 וגם שני פרויקטים שהם תומכי דיור באזור לוד, במחלף להבים ובאזור קריית-אתא.

סתיו שפיר: אם מדובר בתכנית חומש למה זה לא מתוקצב בבסיס התקציב?

<אלי מורגנשטרן: זה נמצא בבסיס התקציב של 2018-2017 ובעצם פה אנחנו מאפשרים לחברה להתחיל את הפעילות בשביל שכבר ב-2017 יוכלו להוציא מזומן.

<אלי מורגנשטרן: פה זה בעצם רק הרשאה.

סתיו שפיר: יש יעדים ברורים ודד-ליין לכל שלב של הפעילות?

<אלי מורגנשטרן: באופן כללי, כל תכנית החומש יש לה אבני דרך.

<אלי מורגנשטרן: אנחנו עוד לא הגענו לשלב שבו אני יכול להציג את הספר עם אבני הדרך ועם כל הפרטים, אבל לכולם יש מערכת EPI שעוקבת אחרי אבני הדרך.

<אלי מורגנשטרן: יש ממש מעקב מאוד מסודר כי לכל הגופים המעורבים חשוב מאוד מאוד שהדברים יתקדמו בקצב הנכון.

<אלי מורגנשטרן: אני מניח שעם החתימה הסופית על ההסכם יהיו גם אבני דרך מפורטות.

סתיו שפיר: תעביר לנו את זה בבקשה.

<אלי מורגנשטרן: בשמחה.

משה גפני: אתה לא מעביר לחברי כנסת בנפרד.

משה גפני: אתה מעביר לוועדה ואנחנו מעבירים לכולם.

סתיו שפיר: למה לא? אפשר גם להעביר לחברי כנסת.

משה גפני: בגלל שיהיו חברי כנסת שיגידו – האמת שיש לך פרוטקציה, אבל צריך להעביר לכולם.

משה גפני: תודה רבה, אני מודה לך.

משה גפני: מי בעד אישור פנייה מס' 147 ירים את ידו.

משה גפני: בעד פנייה 147 – פה אחד

משה גפני: נמנעים – אין פנייה 147 נתקבלה.

משה גפני: הפנייה אושרה.

משה גפני: מי בעד אישור פנייה 148 ירים את ידו.

משה גפני: בעד פנייה 148 – פה אחד

משה גפני: נמנעים – אין

משה גפני: פנייה 148 נתקבלה.

משה גפני: חילקו את החוברת של העודפים?

<טמיר כהן: כן.

משה גפני: אנחנו עוברים לבקשה מס' 05004 – משרד האוצר.

משה גפני: בבקשה, שם ותפקיד.

<אפרת תבור: הפנייה נועדה להעביר את 15% הנותרים של העודפים.

<אפרת תבור: שלחנו מכתב מסודר לבקשת הוועדה עם פירוט של כל הפרויקטים.

משה גפני: למה זה לא בבסיס?

<אפרת תבור: זה עודפים, זה לא כסף חדש.

משה גפני: אוקיי.

משה גפני: שאלות?

סתיו שפיר: גם עודפים מחויבים?

<אפרת תבור: רק עודפים מחויבים.

סתיו שפיר: ורשימת התקשרויות של כל החוזים הללו?

<אפרת תבור: שלחנו לכם פירוט עם עיקר הפרויקטים.

סתיו שפיר: זה פירוט נושאי ולא פירוט של רשימת התקשרויות.

<אפרת תבור: את כל ההתקשרויות אנחנו מפרסמים באתר ב-15 לחודש.

<אפרת תבור: הכול יפורסם.

סתיו שפיר: במלואן?

<אפרת תבור: כן.

סתיו שפיר: היה שם עוד נושא של העברת 4.5 מיליון שקלים לחברות ייעוץ במסגרת ההעברה הזאת.

סתיו שפיר: את יכולה לפרט איזה חברות?

<אפרת תבור: אני לא מכירה את זה.

סתיו שפיר: סליחה, פה יש נושא אחר.

סתיו שפיר: פה יש את התקצוב של הסניף של האוצר בניו-יורק.

סתיו שפיר: מיותר לציין שהוא נסגר והייתה על זה גם ביקורת קשה.

<אפרת תבור: לא, הוא עוד לא נסגר.

<אפרת תבור: השליחים עוד שם, הילדים עוד שם.

סתיו שפיר: נכון, אבל ההוצאות שאתם מדברים עליהם כאן הן הוצאות של פיתוח.

סתיו שפיר: כתוב שמדובר פה בשיפוץ של המקום.

<אפרת תבור: השיפוץ כבר נעשה.

סתיו שפיר: למרות שהייתה ידיעה שהמקום הולך להיסגר?

<אפרת תבור: לא.

<אפרת תבור: ההחלטה שהמקום ייסגר התקבלה ממש לאחרונה.

<אפרת תבור: השיפוץ כבר נעשה.

<אפרת תבור: בסוף שנה קודמת הוא התחיל להיעשות.

<אפרת תבור: היום הייתה הכתבה בעיתון.

<אפרת תבור: אני חייבת להגיד לך שאני אפילו לא ידעתי שאני צריכה להחזיר שליחים.

<אפרת תבור: להחזיר שליחים זה לא תהליך שקורה ברגע.

<אפרת תבור: יש פה ילדים, יש עוד דברים.

סתיו שפיר: לא מדובר על הילדים.

סתיו שפיר: מדובר על שיפוץ של המבנה.

<אפרת תבור: השיפוץ של המבנה התחיל כבר בסוף שנה קודמת.

<אפרת תבור: זה מבנה של המדינה.

<אפרת תבור: אנחנו נצא וייכנס מישהו אחר, סביר להניח.

<אפרת תבור: זה מבנה שלנו והשיפוץ היה צריך להיעשות בכל מקרה.

<אפרת תבור: זה לא משהו שכור.

סתיו שפיר: על אף הדוח של המבקר בעניין ועל אף שהיה שיקול לסגור את המקום וגם אכן נסגר?

<אפרת תבור: המקום לא נסגר.

סתיו שפיר: היה בכל זאת הכרח לשפץ?

<אפרת תבור: הנציגות חוזרת, אבל המקום לא נסגר.

<אפרת תבור: הפעילות של הנציגות עצמה, כל ניהול החוב עובר פשוט לכאן, לחשב הכללי.

סתיו שפיר: אז מה הצורך לשפץ את המבנה?

<אפרת תבור: יושבים שם הרבה משרדים ולא רק האוצר.

משה גפני: היא אומרת ששיפצו כבר.

סתיו שפיר: זה נשמע תמוה שמתקבלת החלטה כזאת, שהיא לא החלטה שקיבלו ביומיים.

משה גפני: אבל שיפצו כבר בתחילת השנה שעברה.

משה גפני: אל תהפכי אותי לסניגור של משרד האוצר, זה ייראה רע.

סתיו שפיר: הייתה החלטה שכבר דיברו עליה והחליטו כנראה לפני שיצאו עם זה לעיתונות.

סתיו שפיר: זה נשמע קצת מוזר.

משה גפני: רבותי, מי בעד אישור בקשה 05004 ירים את ידו.

משה גפני: בעד אישור בקשה 05004 – רוב

משה גפני: בקשה 05004 נתקבלה.

משה גפני: הבקשה אושרה.

משה גפני: אנחנו עוברים לבקשה לעודפים הבאה – 14001 – בחירות, מימון מפלגות.

משה גפני: בבקשה.

<דין ליבנה: אני יועץ משפטי של ועדת הבחירות.

<דין ליבנה: מדובר בהעברה של כ-17 מיליון שקל בעודפים מחויבים מתקציב הבחירות לתקציב 2016 בשל התקשרויות שטרם ניתן היה לסיים אותן.

<דין ליבנה: דברים שוליים.

סתיו שפיר: איך זה אפשרי?

סתיו שפיר: היה כבר תקציב קודם אחר-כך.

<דין ליבנה: למה?

<דין ליבנה: תקציב 2015 ותקציב 2016.

סתיו שפיר: 17 מיליון שקלים?

סתיו שפיר: עודפים מההוצאות של הבחירות?

<דין ליבנה: נכון.

<דין ליבנה: ההוצאות של הבחירות הן 242 מיליון שקלים.

<דין ליבנה: מדובר בפחות מ-7% של התקשרויות שטרם ניתן היה לגמור אותן.

סתיו שפיר: במשך שנתיים?

<דין ליבנה: כן.

סתיו שפיר: מה גורם להתקשרות להימשך שנתיים?

<דין ליבנה: אני אתן מספר דוגמאות.

משה גפני: לא מספר, דוגמה אחת.

<דין ליבנה: התקזזות מול סיעות הכנסות בגין חברי ועדות קלפי.

<דין ליבנה: יש סיעות שעדיין לא העבירו לנו את האסמכתאות על התשלום שלהן לכל חברי ועדת הקלפי.

<דין ליבנה: אנחנו שומרים את הכסף אצלנו עד שהן ישלמו כדי שהכסף לא יילך בטעות למטרות אחרות.

משה גפני: אוקיי.

משה גפני: מי בעד אישור הבקשה, ירים את ידו.

משה גפני: בעד בקשה 14001 – בחירות, מימון מפלגות – רוב

משה גפני: בקשה 14001 – בחירות, מימון מפלגות, נתקבלה.

משה גפני: את לא נגד.

סתיו שפיר: בטח שאני נגד.

סתיו שפיר: אני לא מבינה את ההתנהלות הזאת.

סתיו שפיר: היו לי גם עוד הרבה שאלות.

משה גפני: אבל זה בחירות, זה מימון מפלגות.

משה גפני: הבקשה אושרה.

משה גפני: אנחנו עוברים לבקשה 18008 – רשויות מקומיות.

משה גפני: מי מסביר?

משה גפני: הנושא הזה הוסבר ויש רשימה.

<טמיר כהן: בעקבות הדיון שהיה כאן.

משה גפני: הנושא הוסבר ויש רשימה.

משה גפני: הכול נשלח.

משה גפני: 18008 – מי בעד אישור הבקשה?

משה גפני: מי נגד?

משה גפני: בעד בקשה 18008 – רוב

משה גפני: בקשה 18008 נתקבלה.

סתיו שפיר: רגע, אבל לא דיברנו על זה.

משה גפני: הם הסבירו את זה.

משה גפני: ביקשנו רשימה והם שלחו רשימה.

סתיו שפיר: תפרט לחברי הוועדה במה מדובר.

מיקי לוי: דווקא עכשיו הערבים לא פה, אבל זה 99 רשימות של הערבים.

מיקי לוי: דווקא בסדר, אבל איפה שהם צריכים לראות שהם מקבלים, הם לא נמצאים.

משה גפני: אנחנו עוברים לפנייה 33009 – משרד החקלאות.

משה גפני: יש חטיבה להתיישבות שם כדי שיהיה מעניין או שאפשר להתקדם?

<סיון ינקוביץ: רק חקלאות, לא מעניין.

<סיון ינקוביץ: הפנייה נועדה להעברת 109 מיליון שקל שהם 15% שנשארו מהעודפים המחויבים.

<סיון ינקוביץ: 80% מהם הועברו בתחילת השנה בפנייה 3301.

<סיון ינקוביץ: הועבר פירוט מלא לוועדה על ההתקשרויות שנשארו פתוחות בסוף השנה.

סתיו שפיר: איפה נמצא הפירוט של ההתקשרויות?

<סיון ינקוביץ: נשלח הסבר מילולי.

סתיו שפיר: יש הסבר מילולי, זה לא פירוט התקשרויות.

סתיו שפיר: לפרט התקשרויות זה לשים הבחנה של כל החוזים שחתמתם עליהם.

<סיון ינקוביץ: החוזים האלה מתפרסמים לפי חוק חופש המידע באתר האינטרנט של המשרד.

<סיון ינקוביץ: הם מפורסמים וידועים.

סתיו שפיר: אבל שם אנחנו רואים את החוזים השנתיים שאתם חותמים עליהם, לא את הדברים שעליהם כביכול אנחנו עכשיו צריכים להעביר עודפים מחויבים.

<סיון ינקוביץ: לא "כביכול".

<סיון ינקוביץ: שאליהם אנחנו צריכים להעביר עודפים מחויבים.

סתיו שפיר: אז אנחנו רוצים לראות אותם.

<סיון ינקוביץ: מדובר על התחייבויות לרכישת תרכיבים, התחייבויות - - -

סתיו שפיר: אני קוראת את דברי ההסבר.

סתיו שפיר: אני רוצה לראות את הרשימה של כל החוזים.

סתיו שפיר: זאת רשימה מלאה של כל החוזים שנחתמים שנתית?

סתיו שפיר: אתם מחויבים לפרסם על-פי חוק.

סתיו שפיר: אני מדברת על הרשימה של ההתחייבויות שבגינן עדיין לא העברתם כסף ולכן אנחנו נדרשים להעביר כסף להרשאה.

<סיון ינקוביץ: החלוקה בין 15% ל-80% היא לא כך שחלק מההתחייבויות הועברו בגינן 80% בפעם קודמת וחלק אחר של ההתקשרויות.

<סיון ינקוביץ: הן 80% מכל התקשרות.

<סיון ינקוביץ: אם הייתה לי התקשרות לחברת השמירה, שבגינה אני חייבת לחברת השמירה 6 מיליון שקל, 80% מהסכום הזה קיבלתי בפניית העודפים הראשונה ו-20% הייתי צריכה לקבל עכשיו, אבל בגלל שהייתה החלטת ממשלה על קיצוץ בעודפים, אני מקבלת עכשיו רק 15%.

סתיו שפיר: את זה לא הבנתי קודם.

סתיו שפיר: גפני, אתה הבנת את זה?

סתיו שפיר: הם לא עשו קיצוץ על חלק מההתקשרויות שהם לא שילמו אלא בכל התקשרות הם עשו קיצוץ.

סתיו שפיר: כלומר, אנשים שכבר עשו את העבודה וכבר ביצעו - - -

<סיון ינקוביץ: מבחינת החישוב זה החישוב.

<סיון ינקוביץ: מבחינת החוק, המדינה לא יכולה לא לעמוד בהתחייבויות שלה.

<דודו שטיינמיץ: לא במינוס.

סתיו שפיר: אתם נשארתם במינוס.

סתיו שפיר: מה זאת אומרת מתקציב השנה?

<דודו שטיינמיץ: אם יש לי 100 שקל והיו לי עוד התחייבויות של 30 שקל, במקום לקבל 30 אני מקבל 25, אבל ההתחייבות של 30 קיימת.

<דודו שטיינמיץ: כלומר, אני מתוך ה-100 צריך להפריש 5 שקלים.

סתיו שפיר: אז נכנסת למינוס.

<דודו שטיינמיץ: לא למינוס.

<דודו שטיינמיץ: פחות תקציב יהיה לי לשנה הזאת.

<דודו שטיינמיץ: יש לי תקציב חדש.

משה גפני: או שהוא יקבל תוספת.

משה גפני: אם לא, הוא יקצץ.

סתיו שפיר: אבל בהנחה שתקציב אמור להיות מנוצל, ונניח לרגע בצד שהוא לא, אתה נכנס למינוס.

משה גפני: היא גם הסבירה קודם.

<סיון ינקוביץ: המשמעות של קיצוץ בעודפים היא כמו קיצוץ רוחבי במשרדי הממשלה.

<סיון ינקוביץ: המשמעות היא שבפעילות 2016 משרדים יכלו לעשות פחות פעילות מהתקציב שהוקצה להם בגלל שהם קוצצו בעודפים.

<סיון ינקוביץ: זה בדיוק המשמעות.

סתיו שפיר: על זה אני מדברת כשאני אומרת שזה לא מנוהל כמו שצריך.

משה גפני: בסדר, על זה נחליף את השלטון, בעזרת השם.

משה גפני: זה לא נוגע להעברה.

משה גפני: זה שזה ניהול לא טוב, זאת אומרת שאת מביעה אי-אמון בשר החקלאות.

סתיו שפיר: על זה גם יש לי הוכחות.

סתיו שפיר: פה זה לא רק עניין של הבעת אי אמון.

משה גפני: מי בעד אישור הבקשה ירים את ידו.

משה גפני: בעד – רוב

משה גפני: פנייה מס' 33009 – משרד החקלאות נתקבלה.

משה גפני: הבקשה אושרה.

סתיו שפיר: רביזיה על זה.

משה גפני: מה רביזיה?

סתיו שפיר: יש לי שאלות שלא קיבלתי עליהן תשובה משר החקלאות, בין היתר התחייבויות שהיו על 100 מיליון שקלים לגרעינים עירוניים בפריפריה.

משה גפני: לא להשיב.

משה גפני: היא מתחילה עם רביזיות אז אני בצרות בכלל.

סתיו שפיר: אני לא חושבת שראוי להעביר כספים לפני - - -

משה גפני: תגידי, את הולכת להגיש עוד רביזיות?

סתיו שפיר: יכול להיות, נראה מה - - -

משה גפני: אוקיי, אז נחכה.

משה גפני: אנחנו עוברים לפנייה 38012 – תמיכות בענפי משק, מלאי חירום.

משה גפני: מי מסביר את זה?

<דודו שטיינמיץ: מדובר פה על מכרז לרכישה, אחסון וריענון של 70 טון מזון לתינוקות במלאי חירום, בהתאם לתרחיש הצה"לי.

משה גפני: למה?

<דודו שטיינמיץ: מלאי חירום לרכישת 70 טון מזון לתינוקות.

מיקי לוי: מאיפה הרכישה?

מיקי לוי: כחול-לבן?

<דודו שטיינמיץ: לא.

<דודו שטיינמיץ: ויש עוד 250,000 שקל שאתם אנחנו מעודדים כחול-לבן.

<דודו שטיינמיץ: יש לנו חברה שמפרסמת.

<דודו שטיינמיץ: מדובר על מכרז למתן שירותי שיווק וקידום.

מיקי לוי: אם זאת רזרבה, למה לא לקנות הכול כחול-לבן?

<דודו שטיינמיץ: אלה שני דברים שונים.

<דודו שטיינמיץ: ה-4.3 מיליון מתחלקים.

<דודו שטיינמיץ: 4 מיליון לקניית מזון לתינוקות ועוד 230,000 שקל למכרז הזה לשירותי שיווק וקידום.

מיקי לוי: זה כסף קטן, זה לא מעניין אותי.

מיקי לוי: ה-4 מיליון, איפה רוכשים מזון לתינוקות?

מיקי לוי: למה לא כחול-לבן?

רחל עזריה: למה?

רחל עזריה: סליחה, להפך.

רחל עזריה: אנחנו רוצים לפתוח את השוק לתחרות.

רחל עזריה: אנחנו רוצים לפתוח את השוק לתחרות.

רחל עזריה: דווקא בעניין של תחליפי חלב יש לך חברה ישראלית שמחזיקה כמעט 70% מהשוק ודווקא שם אנחנו במהלך של פתיחה לתחרות אחרת אנחנו ניאלץ ללכת לפיקוח על מחירים.

רחל עזריה: דווקא בנושא של תחליפי חלב אני ממליצה בחום לא לחייב כחול-לבן.

סתיו שפיר: עוד שאלה, מה זה הדבר הזה שאתם קוראים לו "משוריינים"?

<דודו שטיינמיץ: משוריין הוא ההפך מהתחייבות.

<דודו שטיינמיץ: יוצרים התחייבות אבל באותו רגע שיצרו את ההתחייבות, עוד לא היה ספק.

סתיו שפיר: יצרתם התחייבות מול מי?

<דודו שטיינמיץ: יודעים שרוצים לשריין את הכסף לנושא הזה, אבל היות ועוד לא היה ספק – למשל, בנושא הזה פסלו בהתחלה והחליטו לשריין את הכסף הזה.

<דודו שטיינמיץ: ברגע שיש ספק זאת הופכת אחרי זה להתחייבות רגילה.

<דודו שטיינמיץ: זה בדיוק כמו התחייבות רגילה.

משה גפני: תודה רבה.

משה גפני: מי בעד אישור הבקשה, ירים את ידו.

משה גפני: בעד – רוב

משה גפני: פנייה מס' 38012 – תמיכות בענפי משק, מלאי חירום נתקבלה.

משה גפני: הבקשה אושרה.

משה גפני: משרד התקשורת, זה שייך לתאגיד השידור הציבורי?

<טמיר כהן: פנייה 39003 – משרד התקשורת.

<אליאן רבינוביץ: מדובר על 15% מהעודפים המחויבים בדרך כלל בגין הוצאות שוטפות של המשרד – שמירה, אבטחה, ניקיון.

<אליאן רבינוביץ: מדובר בסך-הכול על 3 מיליון שקל.

<אליאן רבינוביץ: אנחנו משרד מאוד קטן שרוב ההוצאות שלנו זה התקורות.

משה גפני: יש שאלות?

סתיו שפיר: אפשר לחלק את זה?

משה גפני: מה לא קיבלתם?

סתיו שפיר: את ההעברה עצמה.

משה גפני: זאת לא העברה.

משה גפני: זה בסט.

משה גפני: עמ' 14.

משה גפני: אני מצביע.

משה גפני: מי בעד אישור הפנייה ירים את ידו.

משה גפני: בעד – רוב

משה גפני: פנייה 39003 – משרד התקשורת, נתקבלה.

משה גפני: הפנייה אושרה.

סתיו שפיר: רביזיה על ההצבעה הקודמת.

משה גפני: רביזיה.

משה גפני: פנייה 51001 – דיור ממשלתי.

משה גפני: מה אתם מחזיקים בניין סתם בחינם נותנים מיליון שקל?

<דניאל מלצר: הפנייה שמונחת בפניכם מבקשת להעביר סכום של כ-137 מיליון שקלים, עודפים מחויבים משנת 2015 ל-2016.

<דניאל מלצר: העודפים מורכבים בעיקר מפרויקטי בינוי, בדגש על ג'נרי 2 בקריית הממשלה, שיפוץ משרדי ממשלה ברחבי הארץ, הנגשה וכמה התקשרויות עם גורמים מייעצים לביצוע סקרים מיפוי נכסים.

סתיו שפיר: מי הגורמים המייעצים?

<דניאל מלצר: יש פה נציג של הדיור הממשלתי שאני מאמין שהוא יודע לענות.

סתיו שפיר: וגם כמה כספים בסך הכול כבר הועברו לסיפור של בינוי משרדי הממשלה?

מיקי לוי: וגם איפה.

סתיו שפיר: מי הן החברות האלה?

<אסף הופר: החברות הן חברות שונות, שנבחרות במכרזים פומביים.

סתיו שפיר: הכול במכרז או שיש גם בפטורים?

<אסף הופר: בליווי הפרויקטים של הבינוי זה במכרז.

<אסף הופר: בנושא של השמירה על זכויות של סקרי הנכסים יש חברה עם הליך מכרזי והחברה כרגע בפטור של הארכת התקשרות עד שתיבחר חברה זוכה חדשה.

סתיו שפיר: מי החברה הזאת ומי החברות האחרות?

<אסף הופר: חברת אשד עוסקת בשמירה על הנכסים ובמימוש נכסים.

<אסף הופר: החברות נבחרות במכרז פומבי פר פרויקט.

<אסף הופר: יש חברת וקנון גוברים, יש חברת תפנית.

<אסף הופר: אלה כרגע בפרויקטים של הבינוי.

סתיו שפיר: כמה כסף כבר הועבר לסיפור הזה של בינוי קריות ומשרדי ממשלה?

<אסף הופר: בינוי של קריות ממשלה זה עסק שרץ כל הזמן.

סתיו שפיר: לא, הפרויקט הספציפי הזה.

<אסף הופר: אין פה פרויקט ספציפי.

<אסף הופר: יש פה הרבה פרויקטים.

<אסף הופר: יש פה פרויקט ג'נרי, יש פרויקט של בית משפט תל-אביב, בית משפט בבת-ים.

<אסף הופר: יש פה עשרות פרויקטים שרצים בשלבים שונים.

שולי מועלם-רפאלי: אני אשמח אם בתוך הפרויקטים יהיה גם בית הדין הרבני בירושלים.

<אסף הופר: בית הדין בירושלים קיבל מענה לאחרונה בכניסה לעיר.

שולי מועלם-רפאלי: ברוך השם.

משה גפני: מה ברוך השם?

שולי מועלם-רפאלי: שצריך להמשיך.

משה גפני: מה זה "מענה בכניסה לירושלים"?

משה גפני: שולי מועלם צודקת ואתם לא נותנים שום מענה.

שולי מועלם-רפאלי: טוב, טוב, לא התכוונתי.

רחל עזריה: שידאג לגיטין ויקבל מענה בזמן.

משה גפני: או, יפה, ברוך השם.

משה גפני: כל נושא כזה שעולה, אז את מדברת נגד.

משה גפני: אנשים באים לבית הדין, הם לא צריכים לקבל מבנה מסודר?

רחל עזריה: אני דאגתי לרבני מועצות אזוריות.

משה גפני: שמעתי, שמעתי, שיהיו שם נשים.

רחל עזריה: נכון, נשים בוועדה.

משה גפני: אז לא דאגת לרבנים, דאגת לנשים.

רחל עזריה: לא.

רחל עזריה: דאגתי שהרבנים שייבחרו יהיו מקובלים על כולם.

משה גפני: תדעי לך שמדינת ישראל מפלה באופן טוטלי ואני לא יודע למה את לא צועקת על זה, בין בתי המשפט לבין בתי הדין הרבניים.

רחל עזריה: אני אגיד לך למה, כי בבתי המשפט אנחנו מחוקקים את החוקים ובבתי הדין הרבניים הם גם רשות מחוקקת, גם רשות מבצעת וגם רשות שופטת.

משה גפני: זה לא מעניין אותך.

משה גפני: את לא בסדר.

משה גפני: את לא בסדר.

משה גפני: מי בעד אישור הבקשה של בתי המשפט ירים את ידו.

משה גפני: בעד – רוב

משה גפני: פנייה 51001 – דיור ממשלתי, נתקבלה.

משה גפני: הבקשה אושרה.

משה גפני: תעברו לדיור הממשלתי הבא, בבקשה.

<דניאל מלצר: הפנייה הבאה שמונחת בפניכם היא אותה פנייה רזרבות של ה-15% הנותרים.

סתיו שפיר: מה מספר הפנייה?

<דניאל מלצר: 51004.

<דניאל מלצר: זה גם עודפים מחויבים.

<דניאל מלצר: זה סכום של 34 מיליון שקלים ואלה 15% הנותרים.

סתיו שפיר: יש רשימת התקשרויות של כל העודפים האלה?

סתיו שפיר: זה צריך להיות ברור מראש.

<אסף הופר: רשימת ההתקשרויות שלנו מפורסמת כולה גם באתר מנהל הרכש וגם באתר חופש המידע של משרד האוצר.

סתיו שפיר: ברור.

סתיו שפיר: אנחנו קיימנו על זה דיונים בוועדה אצלי, אבל ברגע שאתם מדברים על עודפים מחויבים אני רוצה להבין מאיפה בדיוק.

סתיו שפיר: תוציאו מהרשימה הזאת את רשימת ההתקשרויות שבהן נעשה הקיצוץ הזה, שבגינו אתם עכשיו רוצים להעביר את הכספים.

<אסף הופר: מכיוון שמדובר ברשימת פרויקטים ארוכה, פרויקטים של הדיור הממשלתי, כל מה שבגדול ומה שמפורסם באתר חופש המידע ובאתר מנהל הרכש, זה גם מה שיש אחריו התחייבויות למעט הפרויקטים שנסגרו ונסתיימה ההתחייבות.

<אסף הופר: הפרויקט שלנו רץ בין שלוש לחמש שנים ובהתאם לזה ההתחייבות עוברת משנה לשנה.

סתיו שפיר: יש דברים שנסגרו להם התחייבויות וזה סבבה ויש דברים שלא נסגרו ואנחנו רוצים לעקוב אחרי זה.

סתיו שפיר: לכן אנחנו רוצים את הרשימה הזאת.

<אסף הופר: ברשימה של חופש המידע מצוין מה נסגר.

סתיו שפיר: ברשימה של חופש המידע יש פירוט די שטחי, אפשר להגיד, ברוב הדברים, של כל מה שיש, כל ההתקשרויות שעשיתם השנה.

סתיו שפיר: זה לא מספק בשביל לעשות העברה תקציבית.

משה גפני: אוקיי.

משה גפני: מי בעד אישור הבקשה ירים את ידו.

משה גפני: בעד – רוב

משה גפני: פנייה 51004 נתקבלה.

משה גפני: הבקשה אושרה.

משה גפני: אני מבקש לעבור לבקשה של שיכון, זה בעמ' 21 בקובץ הזה.

משה גפני: מי נמצא פה מהשיכון?

<יובל טלר חסון: הפנייה נועדה להעברת העודפים המחויבים בסעיף התקציבי של משרד הבינוי והשיכון, שמיועדים בעיקרם להעברת עודפים מהמשקים הסגורים לאתרים שבהם משרד הבינוי והשיכון עובד בתור גורם מפתח ולטובת הדיור הציבורי.

<יובל טלר חסון: כספי קרן הדיור הציבורי להמשך הרכישה - - -

משה גפני: יש שאלות?

משה גפני: מי בעד אישור הבקשה ירים את ידו.

משה גפני: בעד – רוב

משה גפני: הבקשה לאישור הפנייה של משרד הבינוי והשיכון נתקבלה.

משה גפני: הבקשה אושרה.

משה גפני: מס' 113 – מנהל מקרקעי ישראל.

משה גפני: על זה רחל עזריה דיברה בשבוע שעבר.

סתיו שפיר: רגע, יש עוד כמה שאלות לגבי הפנייה הקודמת של השיכון.

משה גפני: הצבעתי.

סתיו שפיר: נכון, אבל לא עשינו על זה דיון.

סתיו שפיר: אתה רץ מדבר לדבר.

משה גפני: אני שאלתי אם יש שאלות.

סתיו שפיר: אנחנו קוראים את החומר ומנסים להבין.

משה גפני: מה זה "קוראים את החומר"?

משה גפני: את מקבלת את החומר קודם.

סתיו שפיר: הבאתם חבילה ענקית של העברות תקציביות בהתראה של ימים.

מכלוף מיקי זוהר: את לא עושה את עבודתך נאמנה, חברת הכנסת שפיר.

מכלוף מיקי זוהר: באמת.

מכלוף מיקי זוהר: לא היה לך זמן לקרוא את החומר?

משה גפני: חבר הכנסת סתיו שפיר, דיברו אתי בכירים במדינה, אני לא רוצה להגיד שמות.

מכלוף מיקי זוהר: את כל-כך עסוקה בפייסבוק?

מכלוף מיקי זוהר: מה זה?

סתיו שפיר: גפני, אני מצפה שכשיש חבר כנסת שבאופן קבוע משמיץ ולא מאפשר - - -

משה גפני: מה אמרת עכשיו?

מכלוף מיקי זוהר: שהיא עסוקה בפייסבוק.

משה גפני: אני מוחה על זה.

משה גפני: היא חברת כנסת מן המניין.

מכלוף מיקי זוהר: מי אמר שלא?

מכלוף מיקי זוהר: היא מן המניין.

משה גפני: תעשה לי טובה, מספיק.

מכלוף מיקי זוהר: היא לא עושה את עבודתה נאמנה.

מכלוף מיקי זוהר: היא פופוליסטית.

משה גפני: די כבר, זה לא בסדר.

משה גפני: כל הזמן אתה תוקף אותה.

מכלוף מיקי זוהר: מי תוקף אותה?

משה גפני: אתה.

מכלוף מיקי זוהר: פשוט מציב את המציאות כפי שהיא.

סתיו שפיר: אני לא מוכנה שתמשיך.

משה גפני: אני מוחה על העניין הזה.

מכלוף מיקי זוהר: לא ראית את הסרטון שעשיתי?

סתיו שפיר: למחות ולהוציא אותו מהוועדה.

מכלוף מיקי זוהר: עשיתי סרטון הסברה איך היא עובדת.

משה גפני: אני קורא לך לסדר פעם ראשונה.

מכלוף מיקי זוהר: אני אראה לך את הסרטון.

משה גפני: די, די כבר.

משה גפני: סתיו, תשמעי מה שאני אומר לך.

משה גפני: אומרים לי בכירים במדינה שאני עוצר את המשרדים.

משה גפני: רגע, תקשיבי לי.

משה גפני: אני עוצר את המשרדים.

משה גפני: מגיעות לפה פניות, אי אפשר לעבוד בצורה הזאת.

משה גפני: יהיה תג ביצוע עם הרבה מאוד בעיות.

משה גפני: עד שלא יהיה שינוי בנהלים, אני לא אשנה אותם.

משה גפני: ברגע שיהיה שינוי בנהלים, נביא את זה לוועדה, נגיע להסכמה על מה שאפשר לשנות.

סתיו שפיר: למה שיהיה שינוי בנהלים?

משה גפני: בגלל שיהיה שינוי בנהלים.

משה גפני: יהיה.

משה גפני: אי אפשר ככה.

משה גפני: לא משנה, זה לא הדיון על השינוי בנהלים.

משה גפני: אבל את לא יכולה לדרוש ממני שבנהלים הקיימים נלך רברס.

משה גפני: הם לא נותנים לי להביא לוועדה כשאין כמעט שלושה ימים בין דברי ההסבר לבין מה שמופץ לחברים.

משה גפני: אני חושב שבנוהל כתוב יומיים והם טוענים שצריך יומיים שלמים, שזה שלושה ימים.

משה גפני: אני לא יכול לחזור אחורנית.

משה גפני: אחרי זה גם לא יהיה לי רוב.

סתיו שפיר: הם מעבירים דברי הסבר שבינם לבין מה שיש בטבלאות עצמן מרחק רב.

סתיו שפיר: ואנחנו צריכים - - -

משה גפני: תגישי רביזיה.

משה גפני: רשות מקרקעי ישראל, בבקשה.

<דניאל מלצר: הפנייה שמונחת בפניכם מבקשת לתקצב סך של כ-1.88 מיליארד שקלים בהרשאה להתחייב לתקציב רשות מקרקעי ישראל.

<דניאל מלצר: מרבית הכספים, 1.85 מיליארד, מופנים לפעילות פיתוח שנובעת במסגרת מאמצי הממשלה להרחבת היצע הדיור בישראל ובשל הסכמי גג חדשים שנחתמו בקריית ביאליק, בראשון לציון ובעוד מקומות שונים בארץ.

מיקי לוי: לא הספיקו לחתום על הסכמי גג השנה וזה עבר לתקציב השנה הבאה?

<דניאל מלצר: חתמו על ההסכמים ולכן צריך תוספת הרשאה להתחייב על מנת להתחייב לפעולות הפיתוח הנדרשות.

משה גפני: זה הכסף שמגיע לשנה זו?

<דניאל מלצר: כן.

משה גפני: אשקלון גם בעניין הזה?

<דניאל מלצר: גם אשקלון.

משה גפני: על זה רחל עזריה צעקה בשבוע שעבר?

<דניאל מלצר: גם אשקלון.

רחל עזריה: כן, מה לעשות?

משה גפני: אין מה לעשות, רק בתי הדין הרבניים גם צריכים להתנהל באיזושהי צורה.

רחל עזריה: בוא נעבוד יחד על בית הדין הרבני.

רחל עזריה: אני בטוחה שיחד נביא - - -

משה גפני: לא נעבוד על שום דבר.

משה גפני: אני לא זוכר מקרה אחד שהיה איזה משהו דתי שאת באת ואמרת: בסדר גמור, צריך להתקדם עם זה.

רחל עזריה: שכר בלניות.

משה גפני: שכר בלניות כן, זה משהו אחר.

סתיו שפיר: עמידר גם כלולה כאן בהעברות?

<דניאל מלצר: לא בפנייה הזאת.

מיקי לוי: אני אצביע נגד עמידר.

מיקי לוי: אני אומר לך, עמידר הוציאו בשבוע האחרון אנשים בכוח ושמו מנעולים על הדירות שלהם.

משה גפני: לא בסדר.

מיקי לוי: זה הגיע לשולחנה של אורלי לוי אבקסיס והיא הקימה קול צעקה בעניין הזה.

מיקי לוי: אני אומר לכם, משהו לא בסדר.

משה גפני: אם אפשר להעביר לי את זה אני אדבר עם מנכ"ל עמידר.

משה גפני: זה לא בסדר.

משה גפני: מספר פנייה לוועדה 113, מי בעד ירים את ידו.

משה גפני: בעד – רוב

משה גפני: פנייה 113 נתקבלה.

משה גפני: הפנייה אושרה.

משה גפני: פנייה 143.

<דניאל מלצר: הפנייה שמונחת בפניכם מבקשת לבצע הסטות פנימיות בתוך תקציב רשות מקרקעי ישראל של מזומן, העברה של 40 מיליון שקלים לטובת תשלומי חלף היטל השבחה לרשויות המקומיות, 35 מיליון שקלים לטובת תגבור הוצאות המחשוב של רשות מקרקעי ישראל במסגרת פרויקט המחשוב שלהם וכן 30 מיליון שקלים עבור עמלות מכר המועברות לחברת עמידר במסגרת ההתקשרות עם מדינת ישראל.

משה גפני: תודה רבה.

משה גפני: יש שאלות?

סתיו שפיר: כן, תסביר את העניין עם העברות כספים נוספות לעמידר.

סתיו שפיר: עדיין לא נפתר העניין שגם מבקר המדינה הצביע עליו, שמאות דירות של עמידר הועברו לכל מיני עמותות ועסקני מפלגות, בעיקר עסקני הבית היהודי, לידי שר השיכון הקודם.

סתיו שפיר: וכן דירות נוספות שהועברו למכירה במחירים מאוד מאוד זולים במקומות אסטרטגיים שקשורים לפוליטיקאים שעמדו ברשות המשרד.

סתיו שפיר: שוב, המשרד הקודם.

סתיו שפיר: אפשר להבין איזה כספים ממשיכים להתגלגל לשם ועל מה?

סתיו שפיר: איך אתם מוודאים שהכספים האלה באמת יילכו לדיור ציבורי כמו שהם היו אמורים להיות?

<אריאל מזוז: אני מנהל אגף עסקאות ברשות מקרקעי ישראל ואני מנהל את הממשק עם חברת עמידר.

<אריאל מזוז: עמידר מנהלת עבורנו את הנכסים שהוקנו מהאפוטרופוס, נכסי רשות הפיתוח.

<אריאל מזוז: כאן זה עמידר עם נכסי רשות הפיתוח.

<אריאל מזוז: היא גם מנהלת עבור משרד הבינוי והשיכון את - - -

סתיו שפיר: מה זה קשור?

סתיו שפיר: עמידר מכרה דירות שהיו במימון מדינה.

סתיו שפיר: היא מכרה אותן לכל מיני עסקנים פוליטיים.

משה גפני: שנייה, סתיו.

משה גפני: סתיו, שנייה.

משה גפני: אי אפשר להשתלט עליה.

<אריאל מזוז: כרגע הבקשה שעומדת היא רק על נכסי רשות הפיתוח ולא על נכסי דיור ציבורי.

סתיו שפיר: שיעבירו את הפיתוח לדיור ציבורי, מה זאת אומרת?

סתיו שפיר: נגרעו פה הרבה מאוד דירות, מאות רבות של דירות מהדיור הציבורי בשביל צרכים פוליטיים ומושחתים, שנעשו שם על-ידי הנהגת או בתוך החברה.

סתיו שפיר: אי אפשר לדעת.

סתיו שפיר: על כל הדברים האלה הצביע מבקר המדינה והם עדיין נמצאים תחת בירור.

<אריאל מזוז: אפשר לבדוק ולהתעניין.

<אריאל מזוז: ניתן לבדוק עוד פעם.

<אריאל מזוז: זאת זרוע של משרד השיכון, עמידר בכובע של משרד השיכון.

משה גפני: מה התפקיד שלך?

<אריאל מזוז: מנהל אגף עסקאות ברשות מקרקעי ישראל.

משה גפני: יש פה טענה שחברת עמידר פינתה דיירים מהבתים שלהם וסגרה את הדירות האלה עם מנעולים.

משה גפני: אומר חבר הכנסת מיקי לוי שאצל חברת הכנסת אורלי לוי יש את הדוגמאות האלה.

משה גפני: אני מבקש, אם אתה יכול – אני לא יודע אם אתה – להגיד לי מי צריך לבדוק את העניין הזה.

משה גפני: אני רוצה תשובה.

<אריאל מזוז: בהחלט נעשה את הבדיקה, אבל צריך לבחון קודם כל תחת איזה כובע.

<אריאל מזוז: אני מוכן לעשות את הבדיקה.

משה גפני: אם אתה לא יכול, תגיד לי ואני לא אאשר את זה היום.

משה גפני: נחכה עד שתהיה תשובה.

משה גפני: אם אתה אומר לי שאתה בודק את זה, נאשר היום את העניין.

משה גפני: מה אתה אומר?

משה גפני: אין סודות בחברה.

<אריאל מזוז: בדיוק מה שאמרתי קודם.

<אריאל מזוז: הדיור הציבורי, המנהל זה משרד הבינוי.

מיקי לוי: אני רוצה לקרוא את המכתב של אורלי, בבקשה, היום לשר השיכון גלנט: "עצור את פינוי דיירי הדיור הציבורי המתבצע מתחת לאפך ובניגוד להצהרותיך.

מיקי לוי: בנובמבר הקודם הכריז גלנט על הקפאת פינוי דיירי הדיור הציבורי לאלתר, עד אשר תגובש ועדה מיוחדת לנושא וכו' וכו'.

מיקי לוי: היום, אדם שהלך למכולת לקנות מכולת בא וראה שני אנשים עוקרים את הדלת שלו ושמים מנעולים חדשים.

מיקי לוי: אתם רוצים שנצביע עבור כסף לעמידר כשמתנהגים ככה לאנשי הדיור הציבורי?

<קריאה: מה שהוא מנסה להסביר כאן שזה לא אותם הנכסים.

<קריאה: הנכסים של הדיור הציבורי, עמידר עושה מה שהיא עושה.

<קריאה: זה לא אותו דיון.

משה גפני: אוקיי.

משה גפני: אם הייתי חושב שזה אותו דיון גם אני לא הייתי מצביע.

משה גפני: אני קובע כדלהלן: אני מבקש תשובה מכם, אם אפשר בתוך יומיים לתת תשובה לוועדה מה זה הסיפור הזה של פינוי מעמידר.

משה גפני: אני הולך גם לדבר עם שר השיכון, עם גלנט.

משה גפני: אני הולך לדבר אתו.

משה גפני: אנחנו לא יכולים להסכים לדבר הזה.

משה גפני: לו זאת הייתה עכשיו העברה, שההעברה הזאת הייתה לצורך הנושא הזה, אני לא הייתי מביא את זה להצבעה או שהייתי מצביע "נגד".

משה גפני: היות ומדובר על העברה אחרת אני מקבל את מה שאתה אומר, אבל אני מבקש תשובה בתוך יומיים.

משה גפני: לא נעבור על זה לסדר-היום.

משה גפני: פה מתגלגלות הרבה העברות והרבה דברים.

משה גפני: לא נוכל להשלים עם המצב הזה של עמידר, של פינוי מהדיור הציבורי.

משה גפני: אני גם מתכוון לדבר עם גלנט אבל אני רוצה מכם תשובה בתוך יומיים מה זה הסיפור הזה.

מיקי לוי: תודה רבה, תודה לך.

סתיו שפיר: גפני, צריך גם להבין מאיפה באים הכספים בתוך ההעברה הזאת.

סתיו שפיר: זה לא כל-כך ברור מהטבלה.

סתיו שפיר: פעולות והשירות לאזרח – יש קיצוץ של 37 מיליון.

סתיו שפיר: מה זה אומר?

סתיו שפיר: הקרן לשטחים פתוחים.

<אורי גבע: הקרן לשטחים פתוחים זה אחד המקורות.

<אורי גבע: העברנו את זה בצורה מאוד מאוד מפורטת.

<אורי גבע: הייתי בקשר עם שיר והעברנו ארבעה עמודים של פירוט בדיוק למה.

<אורי גבע: אני יכול לקרוא לכם מתוך העמודים האלה, אבל זו הסיבה שהעברנו את הכול בפירוט.

<אורי גבע: שיר אפילו אמרה לי שאנחנו פירטנו יותר מכול משרד אחר.

משה גפני: מאיפה נלקח הכסף של השירות לאזרח?

משה גפני: מה זה?

<אורי גבע: שירות לאזרח זה כל הפעילות של רשות מקרקעי ישראל, של הקצאת הקרקעות, של העסקאות.

משה גפני: משם אתם לוקחים את הכסף?

<אורי גבע: יש לנו תכנית תקציבית.

משה גפני: משם נלקח הכסף?

משה גפני: זאת הייתה השאלה של חברת הכנסת סתיו שפיר.

סתיו שפיר: מה זה פעולות עסקיות, שאתם מורידים 83 מיליון שקלים?

משה גפני: זה מה שהוא אמר עכשיו.

סתיו שפיר: לא, הוא דיבר על השירות לאזרח, שזה 37 מיליון.

משה גפני: כן, כן, זה מה שהוא אמר.

<אורי גבע: אנחנו מורידים מתקנה של פינוי מחנות צה"ל מכיוון שפינוי מחנות צה"ל מתקדם בקצב אחר ממה שתוקצב ויש שם סכום גדול יחסית.

<אורי גבע: לכן, אנחנו נשארים באותו תחום תקציבי.

<אורי גבע: בין התכניות אנחנו מזיזים אבל נשארים באותו תחום.

<אורי גבע: זה בהתאם לביצוע בפועל.

סתיו שפיר: כמה שנים זה כבר קורה?

<אורי גבע: כמה שנים זה עוד יקרה?

סתיו שפיר: כמה שנים זה קורה ויקרה?

סתיו שפיר: מה היעדים של התכנית הזאת?

סתיו שפיר: גם את התכנית לצפון רוצים להתנות בהעברת מחנות צה"ל.

משה גפני: הוא אומר שיש יתרת כסף בעניין הזה ומשם אפשר לקחת.

משה גפני: תודה רבה.

משה גפני: מי בעד אישור הפנייה ירים את ידו.

משה גפני: בעד – רוב

משה גפני: פנייה 143 נתקבלה.

משה גפני: הפנייה אושרה.

משה גפני: אנחנו עוברים לפניות 156 עד 157 – משרד התקשורת.

משה גפני: בבקשה.

משה גפני: רבותי, אני רוצה תשובה על עמידר.

משה גפני: אני נודניק גדול בגלל שאם אני לא אקבל תשובה, לא יהיו פה פניות של עמידר.

<אסף וסרצוק: צהריים טובים, הפנייה נועדה לתקצב סכום של כ-8.8 מיליון שקלים עבור משרד התקשורת, בהתאם לפירוט הבא שמפורט לפניכם: כ-4.5 מיליון שקלים לטובת פרויקטים של ייעוץ, ואם תרצו נפרט.

<אסף וסרצוק: 1.950 מיליון עבור פרויקטים טכנולוגיים שונים במשרד, בעיקר מערכות מידע.

<אסף וסרצוק: 1.5 מיליון שקלים – פרויקט ללוחות חשמל.

<אסף וסרצוק: זהו פרויקט בטיחותי שעלה צורך מהמשרד במהלך החודשים האחרונים לטפל בו ומדובר במשרד התקשורת ברח' יפו.

<אסף וסרצוק: עוד 1.5 מיליון עבור תמיכה בשידורים קהילתיים.

סתיו שפיר: מי החברות המייעצות?

<אסף וסרצוק: עכשיו יוצאים למכרזים עבור החברות המייעצות.

סתיו שפיר: מה זאת אומרת?

סתיו שפיר: אבל אומרים שזה מחויבים.

משה גפני: לא, לא, זאת העברה רגילה.

סתיו שפיר: הן כולם במכרז?

<אסף וסרצוק: כל חברת ייעוץ שמספקת שירות חייבת לעבור דרך מכרז.

סתיו שפיר: ועדיין יש מעל 80% בפטור בכל משרדי הממשלה.

<אסף וסרצוק: אני לא יודע לומר על משרדי הממשלה האחרים.

<אסף וסרצוק: אני יכול לומר שפה, לפחות בחלק גדול מהמקרים, אני לא חושב שיש אפשרות לפטור.

<אסף וסרצוק: הכול במכרזים.

סתיו שפיר: למה זה לא היה בתקציב?

<אסף וסרצוק: אלה חברות ייעוץ פרטניות – טכנולוגיות, כלכליות.

סתיו שפיר: למה זה לא היה בבסיס התקציב?

<אסף וסרצוק: מכיוון שאלה דברים שלא היו ידועים בזמן בסיס התקציב.

<אסף וסרצוק: לדוגמה, פרויקטים ספציפיים וגם משרדי ייעוץ.

<אסף וסרצוק: גם אם אנחנו מסכמים עם משרד שיהיה תקציב לפרויקטי ייעוץ, לא בדיוק ידוע ההיקף של אותה עסקה.

<אסף וסרצוק: לדוגמה, יש כ-2 מיליון שקלים עבור תמחור של אגרות תדרים.

<אסף וסרצוק: זהו פרויקט מאוד גדול שצריך לצאת אליו עם חברת ייעוץ בינלאומית.

<אסף וסרצוק: יש מעט מאוד חברות בעולם שיודעות לעשות את זה.

<אסף וסרצוק: לקח למשרד הרבה מאוד זמן לגבש - - -

סתיו שפיר: למה בינלאומית ולא ישראלית?

סתיו שפיר: מי אמר?

<אסף וסרצוק: כי יש מעט מאוד חברות בעולם שיודעות לעשות את העבודה הזאת.

<אסף וסרצוק: אולי תזכה בה ישראלית ואני לא אומר שלא, אבל בכל מקרה, לחברה לקח הרבה מאוד זמן לאפיין ועוד ב-2014 דובר על זה.

<אסף וסרצוק: לא ידענו בכלל אם זה ייצא או לא ייצא ועכשיו, כשהמשרד ערוך לקראת יציאה למכרז הזה, מתקצבים אותו.

משה גפני: מי בעד אישור הפניות ירים את ידו.

משה גפני: בעד – רוב

משה גפני: פניות 157-156 – משרד התקשורת, נתקבלו.

משה גפני: הפניות אושרו.

משה גפני: פניות מס' 161-160 – משרד התיירות.

<אסף וסרצוק: זאת פנייה של משרד התיירות.

<אסף וסרצוק: הפנייה נועדה להעביר סכום של כ-131 מיליון שקלים לפעולות שיווק במשרד התיירות, ואם תרצו נפרט יותר לעומק.

<אסף וסרצוק: נתנו לכם פה את החלקים הבולטים: 40 מיליון שקלים עבור קמפיין שנקרא "בין שתי ערים" – City Trade – מי שיצא לו לראות תל-אביב-ירושלים.

<אסף וסרצוק: זה קמפיין שיצא לפני חודשיים-שלושה ועד עכשיו נחל הצלחה מאוד יפה.

<אסף וסרצוק: בעקבות זה המשרד החליט לצאת לגל שני.

משה גפני: אתם לא מפרסמים פה את ההפלגה בין עכו לחיפה?

<אסף וסרצוק: לא, זה פרויקט תשתיתי.

משה גפני: כי אם כן, אני מצביע נגד.

<אסף וסרצוק: אם כן, אז לא.

<אסף וסרצוק: אין קשר פה, אבל מה שתגיד.

סתיו שפיר: כמה כסף עבר למשרד התיירות בחודשיים האחרונים?

<אסף וסרצוק: בחודשיים האחרונים היו רק עודפים.

סתיו שפיר: באיזה סכום?

<אסף וסרצוק: אני צריך להסתכל.

<קרן הודיה שפר: התקציב שלנו בנוי כך שברבעון השלישי יש באלק גדול של קמפיינים.

<קרן הודיה שפר: זה עיקר השיווק שלנו בחו"ל.

<קרן הודיה שפר: אז בעצם אנחנו עושים את ההתקשרות מול לפ"מ, לפ"מ מבצעים את הקמפיינים ואז זה מתגלגל לשנה הקלנדרית והתשלום נעשה שנה אחר-כך.

סתיו שפיר: מי כל החברות שעושות את השיווק הזה?

<קרן הודיה שפר: יש לנו חברות בעולם שעושות הסכמים עם סוכנים.

סתיו שפיר: מול מי?

סתיו שפיר: מי החברות שעושות בפועל את פעולות השיווק?

יצחק וקנין: תפתחי חברת שיווק.

סתיו שפיר: זה בדיוק מה שקורה.

סתיו שפיר: אנשים עוזבים את משרדי הממשלה והולכים להקים חברות ייעוץ.

<אסף וסרצוק: תקציב השיווק של משרד התיירות מתבצע דרך הלפ"מ, כמו שאר משרדי הממשלה.

<אסף וסרצוק: קמפיינים, שהם רוב התקציב של השיווק, בין אם אלה שלטי חוצות, טלוויזיה, דיגיטל ופעולות גרילה כאלה ואחרות, הכול מתבצע דרך הלפ"מ, כמו כל משרד ממשלתי אחר.

משה גפני: בסדר?

משה גפני: ההסבר לשביעות רצונך?

סתיו שפיר: לא.

סתיו שפיר: אני רוצה רשימה של החברות והספקים שלכם.

<קרן הודיה שפר: אבל זה לפ"מ.

סתיו שפיר: לפ"מ מעבירה את הכסף למישהו.

<אסף וסרצוק: אתם תקבלו רשימה.

משה גפני: אם אתם מעבירים רשימות, דרכנו.

סתיו שפיר: אתם עושים בדיקה של כל הדברים והרשימות שהתבקשו לעומת אלה שהתקבלו?

<טמיר כהן: כן, התשובה היא כן.

<טמיר כהן: אני יכול לשאול אם את זוכרת את כל מה שביקשת.

משה גפני: מי בעד אישור הפנייה?

משה גפני: בעד – רוב

משה גפני: פניות 161-160 – משרד התיירות, נתקבלו.

משה גפני: הפנייה אושרה.

משה גפני: עכשיו אני מודיע שבעוד חצי שעה תהיה הצבעה על הרביזיות, בשעה חמישה לשלוש.

משה גפני: אני מחדש את ישיבת הוועדה.

משה גפני: על סדר-היום פנייתה של חברת הכנסת סתיו שפיר לבקשה לדיון מחודש בשתי פניות.

<טמיר כהן: 33009 – משרד החקלאות.

משה גפני: אני רק רוצה להגיד שהאמת היא שעל-פי התקנון אנחנו לא צריכים להצביע בגלל שהיא הגישה רביזיות אבל היא לא פה.

משה גפני: מכיוון שהיא לא פה, לא צריך להצביע.

משה גפני: אבל אנחנו נוהגים בכל אופן להצביע.

משה גפני: מי בעד הרביזיה, ירים את ידו.

משה גפני: בעד הרביזיה – אין

משה גפני: הרביזיה לפנייה 33009 – משרד החקלאות, לא נתקבלה.

משה גפני: הרביזיה נפלה.

<טמיר כהן: רביזיה נוספת – 39003 – משרד התקשורת.

משה גפני: מי בעד הרביזיה, ירים את ידו.

משה גפני: בעד הרביזיה – אין

משה גפני: הרביזיה לפנייה 39003 – משרד התקשורת, לא נתקבלה.

משה גפני: הרביזיה נפלה.

משה גפני: תודה רבה, הישיבה נעולה.

משה גפני: תודה רבה לכם.